作者:李端
標題:慈恩寺懷舊
內容:去者不可憶，舊遊相見時。淩霄徒更發，非是看花期。倚玉交文友，登龍年月久。東閣許聯床，西郊亦攜手。彼蒼何曖昧，薄劣翻居後。重入遠師溪，誰嘗陶令酒。伊昔會禪宮，容輝在眼中。籃輿來問道，玉柄解談空。孔席亡顏子，僧堂失謝公。遺文一書壁，新竹再移叢。始聚終成散，朝歡暮不同。春霞方照日，夜燭忽迎風。蟻鬥聲猶在，鴞災道已窮。問天應默默，歸宅太匆匆。淒其履還路，莽蒼雲林暮。九陌似無人，五陵空有霧。緬懷山陽笛，永恨平原賦。錯莫過門欄，分明識行路。上智本全真，郤公況重臣。唯應撫靈運，暫是憶嘉賓。存信松猶小，緘哀草尚新。鯉庭埋玉樹，那忍見門人。